เพิ่มผลผลิตและต้นทุนการผลิตข้าว ทำงานเชิงพื้นที่ เข้าถึงพี่น้องชาวนาและสามารถแก้ไข้ปัญหาได้
นายณัฏฐกิตติ์ ของทิพย์ รองอธิบดีกรมการข้าว และคณะ เปิดเผยหลังลงพื้นที่ตรวจติดตามการดำเนินงานโครงการตามภารกิจของกรมการข้าว ปีงบประมาณ 2565 ของศูนย์เมล็ดพันธุ์ข้าวพะเยา ว่า รัฐมนตรีว่าการกระทรวงเกษตรและสหกรณ์ มีนโยบายในการเพิ่มผลผลิตและต้นทุนการผลิตข้าว จึงมีข้อสั่งการให้กรมการข้าวดำเนินการตามแนวโนบายโดยศูนย์เมล็ดพันธุ์ข้าวพะเยา จึงได้มีแผนการดำเนินโครงการตามภารกิจของกรมการข้าว ปีงบประมาณ 2565 เพื่อสนับสนุนและส่งเสริมด้านเมล็ดพันธุ์รวมไปถึงงานด้านข้าวให้กับพี่น้องชาวนา โดยมีโครงการ/กิจกรรมที่จะดำเนินการคือ ผลิตและกระจายเมล็ดพันธุ์ข้าว ยกระดับมาตรฐานสินค้าเกษตร ส่งเสริมเกษตรแบบแปลงใหญ่ ธนาคารเมล็ดพันธุ์ข้าวชุมชน พัฒนาระบบข้อมูลข้าวอัจฉริยะ ส่งเสริมการดำเนินงานอันเนื่องมาจากพระราชดำริและโครงการหลวง และยกระดับเกษตรแปลงใหญ่ด้วยเกษตรสมัยใหม่และเชื่อมโยงตลาด ระยะ1 กรมการข้าว จะต้องยกระดับการทำงานด้านข้าวในทุกๆ ด้าน ทั้งงานผลิตเมล็ดพันธุ์ข้าว งานด้านการวิจัยข้าว ตลอดจนงานด้านอื่นๆที่เกี่ยวข้อง อาทิ การนำวิจัยที่เป็นประโยชน์มาส่งเสริม การนำนวัตกรรมและเทคโนโลยีสมัยใหม่ มาปรับใช้ให้เกิดการเพิ่มผลผลิตและลดต้นทุนการผลิตให้กับชาวนา โดยผ่านการบูรณาการการทำงานร่วมกันทั้งจากศูนย์เมล็ดพันธุ์ข้าว ศูนย์วิจัยข้าว และกรมการข้าวส่วนกลาง นอกจากนั้นควรเน้นการทำงานเชิงพื้นที่ เพื่อให้สามารถเข้าถึงพี่น้องชาวนาและสามารถแก้ไข้ปัญหาให้กับพี่น้องชาวนาได้